Қосымша

1. **Мектепке дейінгі ұйымда ерекше білім беруді қажет ететін балаға педагог-ассистентті тарту мүмкіндігін қарастыру.**

Министрлікпен Мектепке дейінгі ұйымдарда педагог-ассистенттің штат бірлігін енгізу бөлігінде «Мемлекеттік білім беру ұйымдары қызметкерлерінің үлгі штаттарын бекіту туралы» 2023 жылғы 21 шілдедегі №224 бұйрыққа толықтырулар енгізу мәселесі қарастырылуда.

**2. Мемлекеттік мектепке дейінгі ұйымдарда ерекше білім беруді қажет ететін тәрбиеленушілерді тегін негізде күтіп-бағу мүмкіндігі туралы мәселені қарастыру.**

Қазақстан Республикасы Оқу-ағарту министрінің 2022 жылғы 31 тамыздағы № 385 «Тиісті типтердегі және түрлердегі мектепке дейінгі, орта, техникалық және кәсіптік, орта білімнен кейінгі, қосымша білім беру ұйымдары қызметінің үлгілік қағидаларын бекіту туралы» бұйрықтың 17-тармағының 2-тармақшасына сәйкес ерекше білім беруді қажет ететін тәрбиеленушілерге арналған санаториялық балабақшаларда, мектепке дейінгі ұйымдарда тәрбиеленушілерді күтіп-бағу тегін негізде ұсынылады. Жергілікті атқарушы органның шешімі бойынша тәрбиеленушілердің тамақтануы үшін шығыстар толығымен немесе ішінара жергілікті бюджеттен өтеледі.

Сонымен қатар, Мемлекет басшысының тапсырмасы бойынша оқу жылының басынан бастап барлық өңірлерде әлеуметтік осал отбасылардан шыққан мектеп жасына дейінгі балаларды, оның ішінде ерекше білім беру қажеттіліктері бар балаларды білім беру ұйымдарында тегін тамақпен қамтамасыз ету мәселесі шешілді.

**3.** **Зағип балаларды жалпы білім беру процесіне қосудың тиімділігі жалпы білім беру жүйесіндегі педагогтердің кәсіби деңгейімен анықталады**.

АИБД ҰҒПО деректері бойынша ПМПК есебінде туғаннан 18 жасқа дейінгі 320 зағип бала, оның ішінде 53 (16,5%) мектеп жасына дейінгі балалар бар.

Олардың ішінде 156 бала арнайы білім беру ұйымдарында, 31 бала жалпы білім беру ұйымдары жанындағы арнайы сыныптарда оқиды, 20 бала жалпы білім беру сыныптарына кіріктірілген, 43 бала үйде, 4 бала техникалық және кәсіптік білім беру ұйымдарында, 56 бала басқа ұйымдарда (*халықты әлеуметтік қорғау, денсаулық сақтау органдары, жеке ұйымдар*) оқиды.

Жергілікті атқарушы органдардың деректері бойынша республикада барлығы 44 арнайы мектепке дейінгі білім беру ұйымдары жұмыс істейді, оның ішінде 22 – сөйлеу тілінде ауыр түрде бұзылыстары бар балаларға, 8 – көру қабілеті зақымдалған балаларға, 5 – психикалық дамуы тежелген балаларға, 4 – зияты зақымдалған балаларға, 4 – тірек-қимыл аппараты бұзылған балаларға, 1 – есту қабілеті зақымдалған балаларға арналған. Сондай-ақ 8 «балабақша-мектеп-интернат» кешені бар.

Педагогтер мен психологиялық-педагогикалық қолдау мамандарын инклюзивті практиканы іске асыруға даярлау мақсатында жүйелі негізде олардың біліктілігін арттыру бойынша жұмыс жүргізілуде.

Республика бойынша Ұлттық білім беру деректер қорының деректері бойынша инклюзивті білім беру жағдайында жұмыс істейтін педагогтердің жалпы саны 19275 педагогті құрайды. Оның ішінде 2021-2023 жылдары ҰҒПО- да біліктілікті арттыру курстарынан 500 педагог, «Өрлеу» АҚ-да 8053 педагог өтті.

2024-2026 жылдарға АИБД ҰҒПО 1050 педагогке, «Өрлеу» АҚ-да инклюзивті білім беруді іске асыратын мектепке дейінгі білім беру ұйымдары мен орта білім беру ұйымдарының 21238 педагогіне арналған курстар жоспарланған.

*Анықтама: Инклюзивті білім беру бойынша біліктілікті арттыру курстары «Ерекше білім беру қажеттіліктерін бағалау және жалпы білім беретін мектепте балаларға қолдау көрсету», «Жалпы білім беретін мектепте ерекше білім беруді қажет ететін білім алушыларды психологиялық-педагогикалық қолдау», «Ерте және мектеп жасына дейінгі сөйлеу қабілеті зақымдалған балаларды психологиялық-педагогикалық қолдау», «Ерекше білім беру қажеттіліктерін бағалау және жалпы білім беретін мектепте балаларға қолдау көрсету», «Жалпы білім беру ұйымдарында сөйлеу қабілеті нашар балаларды психологиялық-педагогикалық қолдау», «Жалпы білім беру ұйымдарында білім беру қажеттілігі бар балаларды психологиялық қолдау», «Жалпы білім беру ұйымдарында ерекше білім беруді қажет ететін балаларды қолдау бойынша логопедтің қызметі», «Жалпы білім беретін мектепте ерекше білім беруді қажет ететін балаларды педагог-ассистентпен қолдау», «Жазбаша тілдің бұзылуын түзетудің заманауи технологиялары» тақырыптары бойынша өткізілді.*

**4.** **Инклюзивті білім беруді енгізу тек кедергісіз ортаны ұйымдастырудың қиындықтарымен ғана емес, ең алдымен, білім берудегі инклюзияға қатысты тәрбиешілердегі, балалардағы және олардың ата-аналарындағы психологиялық кедергілер мен кәсіби таптаурындарды қамтитын әлеуметтік мәселелерімен де кезігуде**.

Бұқаралық ақпарат құралдары және әлеуметтік желілер арқылы, сонымен қатар білім беру органдары мен ұйымдарының сайттарында инклюзивті білім беру құндылықтарын ілгерілету бойынша ағарту және түсіндіру жұмыстары жүйелі негізде жүргізілуде.

2023 жылдың басынан инклюзивті білім беру мәселелері бойынша:

бұқаралық ақпарат құралдарында 10 мыңнан астам мақала жарияланды;

білім беру органдардың, ұйымдарының сайттарында және әлеуметтік желілерде 40 мыңнан астам ақпараттық материал орналастырылды;

республикалық және жергілікті арналарда, өңірлік коммуникациялар қызметтерінде 100-ден астам сұхбат берілді.

Ы. Алтынсарин атындағы Ұлттық білім академиясының сайтында педагогтерге, білім бөлімдері мен басқармаларының мамандарына инклюзивті білім беру ортасында педагогтер мен мамандардың рефлексивті құзыреттерін дамыту бойынша; экономикалық, тілдік, мәдени себептерге байланысты қиындықтары бар балалар үшін инклюзивті білім беру ортасын ұйымдастыру бойынша; инклюзивті білім беру мәселелері бойынша ведомствоаралық өзара іс-қимылды ұйымдастыру бойынша әдістемелік ұсынымдар орналастырылған.

**5.** **Ерекше білім беруді қажет ететін балаларды дамытумен айналысатын жеке балалар орталықтарының тәжірибесіне назар аудару керек.**

Жеке білім беру ұйымдарының әлеуеті мен жұмыс тәжірибесін пайдалану мақсатында Министрлік мүмкіндіктері шектеулі балаларды арнайы психологиялық-педагогикалық қолдауға мемлекеттік білім беру тапсырысын орналастыру қағидаларын бекітті (*Қазақстан Республикасы Оқу-ағарту министрінің 2022 жылғы 29 желтоқсандағы № 532 бұйрығы*). Қазіргі уақытта Алматы, Шымкент қалаларының білім басқармалары осы жұмысты жүргізуде

Министрлік Алматы қаласындағы «MaxKids» зағип балаларды дамыту және абилитациялау орталығының жұмыс тәжірибесін зерделеу бойынша жұмыс жүргізуде. Зерттеу қорытындысы бойынша оны мемлекеттік білім беру ұйымдарында қолдану жөнінде шешім қабылданатын болады.

**6.** **Ерекше білім беруді қажет ететін балаларға, атап айтқанда, мемлекеттік және жеке ұйымдар үшін зағип балаларға мектепке дейінгі білім берудің бірыңғай жүйесі мен бағдарламасын әзірлеу қажет.**

Қазақстан Республикасы Білім және ғылым министрінің 2022 жылғы 12 қаңтардағы №6 «Мектепке дейінгі, орта, техникалық және кәсіптік, орта білімнен кейінгі білім беру, қосымша білім беру ұйымдарында психологиялық-педагогикалық қолдап отыру қағидаларын бекіту туралы» бұйрығына сәйкес мектепке дейінгі ұйымдарда психологиялық-педагогикалық қолдауды ұйымдастыру тәртібі айқындалған.

Психологиялық-педагогикалық қолдаудың мазмұны әлеуметтік-психологиялық және педагогикалық жағдайларды, оның ішінде жалпы білім беретін оқу бағдарламаларын бейімдеу немесе жеке оқу жоспарлары мен бағдарламаларын жасау түріндегі оқу жоспары мен оқу бағдарламаларын өзгертуді қамтиды.

Қазақстан Республикасы Білім және ғылым министрінің м.а. 2016 жылғы 12 тамыздағы №499 бұйрығымен келесі үлгілік оқу бағдарламалары бекітілген:

1) мектепке дейінгі тәрбие мен оқытудың үлгілік оқу бағдарламасы;

2) ерекше білім беруге қажеттілігі бар (сөйлеу тілі жалпы дамымаған) балаларға арналған мектепке дейінгі тәрбие мен оқытудың үлгілік оқу бағдарламасы;

3) ерекше білім беруге қажеттілігі бар (көру қабілеті бұзылған) балаларға арналған мектепке дейінгі тәрбие мен оқытудың үлгілік оқу бағдарламасы;

4) ерекше білім беруге қажеттілігі бар (есту қабілеті бұзылған) балаларға арналған мектепке дейінгі тәрбие мен оқытудың үлгілік оқу бағдарламасы;

5) ерекше білім беруге қажеттілігі (зерде бұзылыстары) бар балаларға арналған мектепке дейінгі тәрбие мен оқытудың үлгілік оқу бағдарламасы;

6) ерекше білім беруге қажеттілігі бар (тірек-қимыл аппараты бұзылған) балаларға арналған мектепке дейінгі тәрбие мен оқытудың үлгілік оқу бағдарламасы;

7) ерекше білім беруге қажеттілігі (дамуында күрделі бұзылыстары) бар балаларға арналған мектепке дейінгі тәрбие мен оқытудың үлгілік оқу бағдарламасы.

Бағдарламаларды меншік нысанына қарамастан мектепке дейінгі ұйымдар және мектептердің (лицейлердің, гимназиялардың) мектепалды сыныптары іске асырады.

**7.** **Денсаулық сақтау, білім беру және халықты әлеуметтік қорғау ұйымдарында дамуында бұзылыстары бар (немесе даму бұзылыстары қаупі бар) балалар үшін ерте араласу жүйесін дамыту мәселесін қарастыру**

Қазақстан Республикасында босанғанға дейінгі диагностиканы, балалардағы туа біткен және тұқым қуалайтын аурулардың профилактикасын жетілдіру, балалардың аурушаңдығы мен мүгедектігін төмендету мақсатында Қазақстан Республикасының Денсаулық сақтау министрі 2010 жылғы 9 қыркүйектегі №704 «Скринингті ұйымдастыру қағидаларын» (бұдан әрі – бұйрық) бекітті. Осы бұйрықпен Қазақстан Республикасында жаңа туған нәрестелер мен жас балалардың пренаталдық, неонаталдық, аудиологиялық скринингін, ерте жастағы балалардың психофизикалық даму скринингін, балалардағы туа біткен және тұқым қуалайтын аурулардың профилактикасын жетілдіру, балалардың аурушаңдығы мен мүгедектігін төмендету мақсатында шала туылған нәрестелердің офтальмологиялық скринингін ұйымдастыру тәртібі айқындалған.

Босандыру және медициналық-санитариялық алғашқы көмек ұйымының (бұдан әрі – МСАК) көрсетілген бұйрығына сәйкес ай сайын облыстардың, республикалық маңызы бар қалалардың және Астананың денсаулық сақтауды мемлекеттік басқарудың жергілікті органдарына және ПМПК-ға ерте жастағы балалардың психофизикалық даму скринингін жүргізу туралы ақпаратты және ерте жастағы балалардың психофизикалық даму скринингі кезінде анықталған психофизикалық кемістігі бар балалар туралы ақпаратты береді. Мәселен, 2022 жылы МСАК ұйымдары скрининг жүргізу нәтижелері бойынша ПМПК-ға 6 779 ерте жастағы баланы жіберді *(2021 жылы – 5367 бала).*

Дамуында бұзушылықтары бар (немесе дамуының бұзылу қаупі бар) балаларды анықтау және есепке алу жүйесін жетілдіру мақсатында министрлік денсаулық сақтау ұйымдарының дерекқорын ҰБДҚ-мен интеграциялау бойынша жұмыс жүргізуде.

Сонымен қатар министрлік балабақшалар, мектептер жанындағы инклюзияны қолдау кабинеттері қызметінің қағидаларын әзірлеуді, оларға ерте араласу бойынша қосымша функцияларды енгізуді жоспарлап отыр.

**8.** **Кейбір мүгедектігі бар балалардың денсаулығына байланысты мектепке дейінгі ұйымдарға бару мүмкіндігі жоқ және осыған байланысты білім алу жолында кедергілерге тап болуда.**

Заңға сәйкес мектепалды даярлық міндетті және отбасында, мектепке дейінгі ұйымдарда, жалпы білім беретін мектептердің, лицейлер мен гимназиялардың мектепалды сыныптарында жүзеге асырылады.

«Мектепке дейiнгi ұйымдар қызметiнiң үлгілік қағидалары» Қазақстан Республикасы Оқу-ағарту Министрінің 2022 жылғы 31 тамыздағы №385 бұйрығымен (1-қосымша) отбасы мен тәрбиеленушіні әлеуметтiк-педагогикалық қолдау мақсатында мектепке дейінгі тәрбиемен және оқытумен қамтылмаған балалардың ата-аналары үшін білім беру ұйымдарында ата-аналардың қажеттіліктері ескеріліп, консультациялық пункттер құру көзделген.

Ерекше білім беруді қажет ететін мектеп жасына дейінгі балалар психологиялық-педагогикалық түзету кабинеттерінде (бұдан әрі – ППТК) түзету-дамытушылық қолдау алады. Бүгінде елімізде 210 ППТК жұмыс істейді. Жоғарыда көрсетілген бұйрықпен 0-ден 1 жасқа дейінгі балаларға бекітілген кестеге сәйкес айына 1-2 рет ата-аналар үшін консультациялық сабақтар ұйымдастыру көзделген.